钦定古今图书集成/理学汇编/经籍典/第083卷 > 宋房审权周易义海 > 陆秉论初上
## 钦定古今图书集成/理学汇编/经籍典/第083卷 > 宋房审权周易义海 > 陆秉论初上

略例言初上无定位，斯得其言，未得其象也。夫六位
者，六虚之所存，刚柔相易，便为阴阳吉凶之物。然位
有得中违中之间，故五得中而多功，三违中而多凶，
二得中而多誉，四逼中而多惧。初则远而居下，上则
过而逾极，是以刚柔取之，更相为物。如《干》之上九，乃
独阳之爻，亢极失中，宜曰“无位而有悔”也。若《需》之上
六，居独阴之地，逾中履险，故云“虽不当位，亦其宜矣。”
本末无常，吉凶从类，岂有定乎？大率二与四非专为
阴，三与五非专为阳，六位次第之序，但二与五得中，
三与四违中，虽皆在有为之地，履进退之位，诚有贵
贱远近，而多功多凶、多誉多惧也。二既多誉，则初为
事始，未甚有为，虽或无誉，其于多惧也，必且有间矣。
三之多凶，既甚有为，则上之逾极，虽不为物制，其于
多凶也，抑亦有是焉。五既得中，又居尊盛之位，有为
之贵，莫尚于斯，其为多功，不亦宜乎。若初与上，夫子
所以不论者，举四位以类推之，斯可知矣。